**UNA JUSTÍCIA DE TOTS I TOTES**

**Introducció**

La justícia és un servei públic fonamental en un estat social i democràtic de dret que és de tots i totes, perquè, ja sigui com a administració de justícia o com a poder judicial, emana del poble.

És evident que necessitem un **canvi definitiu a la justícia**, **democratitzar-la més**, superar-hi el **corporativisme** i que la ciutadania la **conquereixi**.

Però en un context de retallades dels serveis públics també necessitem defensar-la davant l’atac dels governs central i autonòmic que, renunciant a la modernització iniciada en els darrers anys amb fortes inversions econòmiques, han iniciat amb les retallades i el copagament, i han generalitzat les taxes judicials sense distinció, que justifiquen acusant als ciutadans d’abusar de la justícia.

**1. Democràcia i participació en el poder judicial**

La democràcia es fonamenta en l’exercici efectiu de la sobirania popular que implica la participació en tots els poders de l’Estat, però també el seu control.

Així, sembla raonable que el tercer poder de l’Estat, el judicial, no quedi exempt d’aquestes reivindicacions de control i participació directa o indirecta de la ciutadania.

El sistema democràtic necessita jutges i magistrats independents, i aquesta independència judicial és una garantia de la ciutadania, no un privilegi de cap col·lectiu. La independència judicial, atenent l’actual marc constitucional, suposa exclusivament **jutjar i fer executar** allò jutjat, evitant qualsevol tipus d’intromissió en la seva funció.

Però la configuració del poder judicial i de l’Administració de justícia ha de quedar en mans de la voluntat dels ciutadans, als quals correspon, en democràcia, de prendre decisions i controlar els poders públics. Perquè davant la democràcia trobem les troiques que sostreuen la participació per una “asèptica professionalitat” més que discutible. Així, hem de refusar frontalment qualsevol intent de treure l’elecció del Consell General del Poder Judicial del joc democràtic.

Fins ara l’elecció dels membres del CGPJ s’efectua per elecció indirecta. Els ciutadans triem les Corts Generals, i aquestes els membres del CGPJ. Sovint aquest sistema d’elecció indirecta s’ha posat en dubte i s’ha titllat de partidista; sens dubte s’ha de millorar, però, en tot cas, per augmentar la participació del poble de qui rau la sobirania i d’on emana la justícia. Ens oposem a qualsevol mesura que impedeixi a la ciutadania participar en la seva elecció.

El mateix raonament podem establir respecte el Tribunal Constitucional. En un estat democràtic hem de buscar els màxims consensos per a l’elecció d’institucions fonamentals com el Constitucional, i també buscar mecanismes de desbloqueig, on més enllà dels partits polítics, també hi puguem participar els ciutadans

**2. Modernització i model organitzatiu**

Tradicionalment s’ha atribuït el retardament de la justícia a la falta de mitjans i a la poca inversió efectuada en aquest servei.

Però aquest argument ha de ser superat o, si més no, complementat. Per una banda, perquè en els darrers anys hi ha hagut una **forta inversió a l’Administració de justícia**, sense precedents en democràcia. L’any 2009 el Govern central va anunciar una inversió a Justícia de 600 milions d’euros per desenvolupar una modernització estructural d’aquesta administració. A Catalunya, també es va apostar fermament per dotar de recursos la justícia, i una de les infraestructures més modernes i equipades de tot l’Estat és la Ciutat de la Justícia de Barcelona-l’Hospitalet, entre d’altres, com ara les noves seus judicials d’Igualada, Sant Boi, Cerdanyola, el Prat, Cornellà, Terrassa, Manresa, Granollers, Girona...

Certament, aquesta inversió s’ha aturat bruscament en els darrers anys.

I per l’altra banda, perquè hem de dir obertament que un dels principals problemes de la justícia és la seva pèssima estructura organitzativa, que no sols dificulta la implantació de mecanismes per agilitzar la feina, sinó que multiplica fins a l’infinit els criteris i les respostes als ciutadans i professionals que hi acudeixen. Resulta intolerable que cada jutjat tingui el seu criteri.

Per un costat, necessitem una estructura especialitzada a l’Administració de justícia (tramitació dels procediments, execucions, actes de notificació...), de manera que l’especialització generi dinàmiques que agilitzin les resolucions.

Junt a l’especialització, també cal establir **criteris uniformes i objectius**, de forma que a tot arreu es treballi de la mateixa manera, establint protocols sobre la tramitació dels procediments i els llocs de treball. Això ha de respondre a un objectiu fonamental: l’atenció a la ciutadania, als professionals que la representen i també a contribuir a la seguretat jurídica. En aquest cas la NOJ (Nova Oficina Judicial) creiem que és un model a estendre.

Així, s’ha de desenvolupar la implantació d’una oficina judicial moderna i eficient, millorant la dotació del personal i fent-la compatible amb projectes que persegueixen el mateix objectiu, com els tribunals d’instància.

Tanmateix, s’ha de completar el procés d’Administració de justícia electrònica, que permeti la substitució progressiva del paper, millori les comunicacions en l’àmbit de l’Administració de justícia i faciliti l’accés a la informació dels procediments pels interessats i professionals que els assisteixen.

**3. Defensa del servei públic: no a les taxes ni a la privatització**

Després de molts anys d’abandonament de la justícia, i d’iniciar-ne una reforma estructural mitjançant la Llei 13/2009 de reforma de les lleis processals per modernitzar-la, han arribat les polítiques neoliberals que acusen els ciutadans d’abusar dels serveis públics, i en comptes de continuar la tasca transformadora decideixen que el camí és limitar-ne l’accés.

Així, primer el govern de Catalunya a principis de 2012 i el govern Central a finals del mateix any, han establert la mateixa recepta per la justícia, el repagament mitjançant les taxes.

Són especialment greus les taxes judicials implantades pel Govern central i de la Generalitat, atès que generalitza el repagament a l’àmbit civil (incloent-hi els assumptes de família) al contenciós administratiu i per primera vegada a l’àmbit laboral, i limita amb especial virulència la possibilitat de recórrer una decisió judicial, amb una part fixa que anirà entre 500 i 1.200 euros, sense perjudici de la part variable.

El govern central i de Catalunya opten per solucionar el problemes de la justícia paralitzant el procés modernitzador, acomiadant-ne el personal interí, atribuint competències que havien de quedar dins l’àmbit públic com el Registre Civil en favor de notaris o registradors, i fonamentalment impedint-hi l’accés amb l’establiment de les taxes.

Davant de la Llei de taxes de 2002, que les fixava per les societats amb un volum de negoci de més de 8 milions d’euros, el Govern central, amb la Llei 10/2012, les generalitza per a tota la ciutadania amb arguments absolutament falsos, i contradient els arguments del Tribunal Constitucional a la Sentència 20/2012 que es va pronunciar sobre la Llei de 2002.

S’acusa a la ciutadania d’abusar de la justícia i litigar en excés; d’aquesta manera es limita l’ús del servei públic i l’exercici a la tutela judicial efectiva només dels qui s’ho puguin pagar. El cert és que la immensa majoria de les demandes les interposen grans empreses o entitats financeres, no els ciutadans que acudeixen excepcionalment a la justícia. Per tant amb aquestes taxes només poden acudir a l’Administració de justícia qui té recursos econòmics o els qui es troben per sota del llindar de la pobresa. La resta, els ciutadans i ciutadanes que vivim del nostre treball i esforç, tindrem serioses dificultats per satisfer-les.

A més, l’avantprojecte de Llei d’assistència jurídica gratuïta torna a posar sota sospita els seus beneficiaris, repetint el mateix argument: que s’abusa d’aquest dret constitucionalment reconegut.

Per això, exigim de forma immediata la retirada tant de la Llei de taxes estatal i autonòmica, que es deixi de tractar el ciutadà com un abusador del servei públic de la justícia i se’l tracti com el que realment és: un usuari del servei públic de la justícia amb totes les garanties per exercir el dret a obtenir una tutela judicial efectiva.